Vaarallisimpien väkivaltarikollisten vapauttaminen

Aika Maanantai 1.3.2021 klo 13-14

Paikka Skype-kokous

Läsnä Mirja Salonen (pj.)

 Petteri Joelsson

 Anne Kohvakka

Hannu Lauerma

Terhi Mattila

Sami Ryhänen

Hannu Säävälä

Paulina Tallroth

Kaisa Tammi-Moilanen

Helena Vorma (osan kokouksesta)

Tuuli Herlin (siht.)

**1. Kokouksen avaus**

Puheenjohtaja avasi kokouksen ja totesi sen aiheeksi keväällä pidettävien työryhmän kokousten suunnittelun. Aiheesta oli lähetetty työryhmäläisille etukäteen kokouksessa käsiteltävä ehdotus (Kevätkaudella 2021 käsiteltävät teemat). Työryhmä kannatti ehdotettua työsuunnitelmaa.

*Elinkautisvangin väkivaltariskin arviointi ja arvion vaikutus vapauttamisharkinnassa*

Väkivaltariskiarvion asemaa lainsäädännössä ja arvion hyödyntämistä vankeusaikana käsitellään suunnitelman mukaan työryhmän **kokouksessa 22.3.** Professori Matti Tolvanen ja yliopistonlehtori Tarja Koskela Itä-Suomen yliopistosta ovat osana riskiarvioita käsittelevää VN TEAS –hanketta selvittäneet Helsingin hovioikeuden ratkaisukäytäntöä elinkautisvankien vapauttamisessa, ja he esittelevät selvityksensä tuloksia mainitussa kokouksessa.

Työryhmän tulee toimeksiantonsa mukaisesti tunnistaa elinkautisvankien riskiarvioita ja vapauttamisen edellytyksiä koskevasta lainsäädännöstä mahdollisesti täsmennettävät kohdat. Riskiarvioiden muistutettiin liittyvän laajemminkin työryhmän käsiteltävänä oleviin teemoihin.

Keskustelussa todettiin, että riskiarvioita voitaisiin hyödyntää elinkautisvangin jäljellä olevana vankeusaikana nykyistä tehokkaammin ilman lainsäädännön muutoksiakin. Käytännön menettelytapojen kehittämisestä on tarpeen kuulla asiantuntijaa, esimerkiksi Rikosseuraamuslaitoksen Itä- ja Pohjois-Suomen arviointikeskuksen johtaja Petteri Autiota (työryhmän varajäsen).

*Hoitojatkumot ja muu vapautumisen jälkeinen tuki*

Vapautumisen jälkeisten hoitojatkumoiden toimivuus on uusintarikollisuuden ehkäisyssä olennaista. Työryhmä piti tärkeänä, että myös hoitojatkumoiden toimivuudesta kuullaan asiantuntijoita. Hannu Säävälä lupautui miettimään henkilöitä, jotka voisivat kertoa työryhmälle mahdollisista käytännön haasteista. Myös velvoitteisen avohoidon mahdollisuudet valvotun koevapauden ja ehdonalaisen vapauden aikana on selvitettävä tässä yhteydessä. Ongelmaksi todettiin asiakkaiden erittäin vaihteleva motivoituneisuus päihdehoitoon. Hoitojatkumot kytkeytyvät työryhmän pohdittaviin teemoihin laajemminkin, koska päihdeongelman menestyksekäs hoito vähentäisi väkivaltarikosten uusimista.

Alustavan suunnitelman mukaan hoitojatkumoita käsitellään työryhmän **kokouksessa 19.4**.

*Tahdosta riippumaton hoito ja persoonallisuushäiriöiden hoidettavuus*

Puheenjohtaja totesi mielenterveyslain mahdollisten muutostarpeiden kuuluvan sosiaali- ja terveysministeriön hallinnonalalle, mutta työryhmän on kuitenkin syytä käydä asiasta keskustelua. Kysymys on lähinnä tiettyjen persoonallisuushäiriöiden sisällyttämisestä mielenterveyslaissa säädettäviin tahdosta riippumattoman hoidon edellytyksiin. Lainsäädännön muutostarpeita käsitellään sosiaali- ja terveysministeriössä uudelleen käynnistymässä olevassa itsemääräämisoikeutta koskevassa IMO-säädösvalmisteluhankkeessa, mutta kyseisen hankkeen aikataulusta ei ole vielä tarkkaa tietoa.

Petteri Joelsson kertoi työryhmäläisille artikkelista, jossa käsitellään vakavan väkivallan uusijoilla erittäin yleisiä päihdeongelmia ja niiden hoitoa (*Particurarly dangerous offenders in Finland – need for substance use rehabilitation?* Petteri Joelsson, Katja Repo & Aulikki Ahlgrén-Rimpiläinen). Joelsson painotti päihdehoidon merkitystä väkivaltarikosten uusimisen ehkäisyssä. Keskustelussa todettiin päihdehoidon saatavuuden alueellisten erojen ja epäyhtenäisen organisoinnin aiheuttavan merkittäviä ongelmia.

Hoitojatkumoiden käsittelyn vaatimasta ajasta riippuu, ehditäänkö aihetta käsitellä samassa **kokouksessa 19.4**.

*Ns. ”varmuusvankeus” tai muu erityinen järjestelmä kaikkein vaikeimmille tapauksille*

Puheenjohtaja totesi aiheen olevan väkivaltariskin arvioinnin lisäksi toinen, johon työryhmän erityisesti odotetaan ottavan kantaa. Asia on periaatteellisesti merkittävä, ja päätöksenteko vaatii sekä huolellisia taustaselvityksiä että ratkaisun perusteellista punnintaa eri näkökulmista. Uuden järjestelmän tarvetta ja voimassa olevan sääntelyn kehittämistä on syytä tarkastella avoimin mielin.

Työryhmä pyrkii linjaamaan po. suppeaa rikoksentekijäryhmää koskevan uudistuksen, mutta ei toistaiseksi valmistele muutoksia yksittäisten säännösten tasolla. Työryhmän ehdotuksista saatava lausuntopalaute tulee olemaan osa järjestelmän uudistamisesta käytävää laajaa keskustelua.

Aihetta käsitellään alustavan suunnitelman mukaan työryhmän **kokouksessa 19.5**.

*Vaarallisuuden ja väkivaltariskin arvioinnin keskinäinen suhde ja mahdolliset lainsäädännön muutostarpeet*

Todettiin, että otsikon aiheessa on runsaasti selvitettävää, ja lisäksi liittymäkohtia muihin työlistalla oleviin teemoihin. Arviointeja koskevassa lainsäädännössä nähdään täsmentämisen tarvetta. Työryhmä käsittelee asiakokonaisuutta syksyllä, jolloin käytössä ovat myös väkivaltariskin arvioinnin VN TEAS –hankkeen tulokset.

*Mielentilatutkimuksia koskeva lainsäädäntö*

Työryhmällä ei ollut kommentoitavaa kokousmateriaalissa olleeseen suunnitelmaan. Helena Vorma kertoi, että tahdosta riippumatonta hoitoa käsiteltiin suhteellisen laajasti viime vaalikaudella työskennelleessä IMO-hankkeen alatyöryhmässä. Aihetta käsitellään **7.6. tai syksyllä**.

**2. Seuraava kokous**

Työryhmän seuraava kokous pidetään **22.3. alkaen klo 13** ja aiheena on elinkautisvankien vapauttaminen ja väkivaltariskiarvion asema vapauttamisharkinnassa.

Tuuli Herlin

 .

######